ایچ ایشلر ناظیری سلیمان سویلو ایستانبولدا قئیدیاتدا اولمایان سوریه-لی لرین قئیدیاتدا اولدوق‌لاری شهرلره گؤندریله جگینی سؤیله‌دی.
خصوصی تلویزیون کاناللاریندان‌ بیرینه آچیقلاما وئرن ناظیر سویلو تورکیه-‌نین کوچمن سیاستینه دایر معلومات وئره‌رک دئدی کی، جاری ایل 163 مین قاچاق کوچمن یاخالادیق و اونلاردان 43 مینی اؤز اؤلکه‌لرینه گؤندریلدی.
بونونلا علاقه‌دار ایستانبول-دا ایندیدک 6 مین 122 نفر یاخالاندی. بون‌لارین 2 مین 691-ی افغان، مین 619-و پاکیستان‌لی، مینه یاخینی ایسه سوریه-لی دیر.
ایستانبول-دا 547 مینی سوریه-لی اولماقلا 1 میلیون 69 مین کوچمن ین قئیدیاتدا اولدوغونو و سوریه-لیلرین موقتی قوروما داخیلینده اولدوغونو بیلدیرن سویلو موقتی قوروما داخیلیندکی سوریه-لیلرین اؤلکه‌دن چیخاریلماسی‌نین گوندمده اولمادیغینی وورغولادی.
موقتی قوروما داخیلینده اولان سوریه-لیلرین قئیدیات‌لاری یوخ‌دورسا دوشرگه‌لره، قئیدیاتدا ایسه قئیدیاتدا اولدوق‌لاری شهرلره گؤندریله جگینی قئید ائدن سلیمان سویلو حاضردا دوشرگه‌لرده 100 مین نفرین یاشادیغینی ایفاده ائتدی.
